Diari Oficial de la Generalitat Valenciana


Sumari del DOGV 5813, del 24-07-2008 (2008/9206)

RESOLUCIÓ de 21 de juliol de 2008, de la Direcció General d'Administració Autonòmica, per la qual es convoca el màster en Gestió Economicafinancera de la Generalitat Valenciana, dins de la Càtedra IVAP de la Universitat Politècnica.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5813

Data del DOGV
:   24-07-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/9206


Data del document
:   21-07-2008

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * reciclatge professional
    * ciència econòmica
    * administració regional
    * títol d'estudis
    * formació en el lloc de treball
    * funcionari
    * universitat
    * concurs administratiu

RESOLUCIÓ de 21 de juliol de 2008, de la Direcció General d'Administració Autonòmica, per la qual es convoca el màster en Gestió Economicafinancera de la Generalitat Valenciana, dins de la Càtedra IVAP de la Universitat Politècnica. [2008/9206]
La Càtedra Institut Valencià d'Administració Pública (IVAP) de la Universitat Politècnica, creada per acord del Consell de la Generalitat, de 24 d'abril de 2008, en virtut del Conveni firmat entre la Conselleria de Justícia i Administracions Públiques i la Universitat Politècnica de València, té com un dels seus principals objectius la formació en itineraris dirigits als empleats públics de la Generalitas Valenciana.
El màster en Gestió Economicafinancera de la Generalitat constituïx la primera iniciativa posada en marxa per la Càtedra IVAP de la Universitat Politècnica a fi de dotar d'una ferramenta integral de formació per al personal de la Generalitat en matèria de gestió economicofinancera.
Els recents canvis normatius que han afectat la legislació espanyola en matèria economicofinancera (especialment en l'àmbit comptable i d'estabilitat pressupostària), i administrativa (contractació pública, subvencions, finançament d'infraestructures) fan d'este màster una ferramenta indispensable per a un reciclatge de coneixements d'evident utilitat per a una eficaç organització del treball que duen a terme nostres gestors públics.
D'altra banda, la importància que adquirix la formació dels nostres funcionaris, especialment considerada la pròxima introducció d'una nova Llei de Funció Pública Valenciana que permetrà, entre altres aspectes, la implantació de la carrera professional en l'àmbit funcionarial de l'administració de la Generalitat.
En virtut de les competències atribuïdes a la Direcció General d'Administració Autonòmica, en matèria de formació, en el Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, resolc convocar, el màster en Gestió Economicafinancera de la Generalitat Valenciana, dins de la Càtedra IVAP de la Universitat Politècnica, la realització del qual s'ajustarà a les següents
Bases
Primera. Objectius del màster en Gestió Economicofinancera
L'objectiu del màster és proporcionar una formació d'alt nivell als funcionaris de l'administració del Consell en matèries de gestió econòmica i financera. Els continguts del màster permeten obtindre una formació multidisciplinària en matèria de gestió pública tant des d'una perspectiva jurídica com a financera, comptable i econòmica.
Segona. Organització, programa, calendari i horari del curs
2.1. Organització
El màster s'impartirà d'acord amb una estructura modular. Constarà de 500 hores lectives, repartides en quatre mòduls: I comptabilitat i auditoria pública; II gestió pública; III economia del sector públic i IV projecte acadèmic.
El primer mòdul: comptabilitat i auditoria, té una duració de 150 hores.
Per a l'acreditació en este mòdul caldrà superar mitjançant un examen escrit quatre proves corresponents a cadascuna de les matèries que l'integren. La nota final s'obtindrà per la mitjana ponderada en funció del nombre d'hores de cada matèria. No es podrà amitjanar cap matèria en què la nota estiga per baix de 4 punts sobre deu.
Els alumnes que no superen el mòdul, podran presentar-se a una prova addicional que se celebrarà al final del màster.
El segon mòdul: gestió pública té una duració de 150 hores. El seu contingut serà eminentment pràctic i aplicat.
Per a l'acreditació en este mòdul, caldrà mitjançant un examen teòric escrit unes proves que comprenen els continguts de les matèries II.2 a II.5 del mòdul i superar un examen pràctic relacionat amb els continguts de la matèria II.1 Per a la realització de la prova, els alumnes podran consultar la normativa i textos legals que resulten oportuns.
Els alumnes que no superen el mòdul, podran presentar-se a una prova addicional que se celebrarà al final del màster.
El tercer mòdul: economia pública té una duració de 100 hores. Este mòdul contempla la realització d'una sèrie de tallers (Workshops) de contingut monogràfic, encara que amb un enfocament multidisciplinari. Cadascun dels tallers té una duració prevista de 4 hores. A més dels previstos, s'organitzaran també quatre tallers addicionals destinats a la defensa i discussió dels projectes acadèmics realitzats pels alumnes en règim de tutoria.
Per a l'acreditació en este mòdul caldrà superar un examen escrit relacionat amb les matèries III.1, III.2 i de cinc dels tallers a elecció de l'alumne.
Els alumnes que no superen el mòdul, podran presentar-se a una prova addicional que se celebrarà al final del màster.
El quart mòdul: projecte acadèmic té una duració de 100 hores i es realitzarà en règim de tutoria.
Els temes dels diferents projectes hauran d'estar relacionats amb qualsevol dels continguts del màster i poden ser realitzats de forma individual o en grups (màxim 2 alumnes). En el cas que el projecte es realitze en grup, el contingut del projecte haurà de ser multidisciplinari.
Els temes dels diferents projectes hauran de ser aprovats per la direcció del curs abans del 30 de novembre de 2008. Per a l'aprovació inicial dels projectes, caldrà presentar una memòria en què es detallarà com a mínim la informació següent: autor o autors del treball. Títol del projecte. Justificació de l'elecció del tema. Objectius del projecte. Estructura del treball. Metodologia (treball descriptiu, de caràcter empíric, comparatiu, etc.).
Els projectes hauran de tindre una extensió mínima de 60 folis i màxima de 120 (espai interlineal 1,5 i lletra Arial 12). En cas de ser realitzats en grup de dos alumnes, l'extensió mínima serà de 90 folis i màxima de 140. Els projectes hauran de ser entregats a la direcció del màster abans del 15 d'octubre de 2009.
Els projectes hauran de ser presentats en els tallers previstos a l'efecte a través d'una exposició pública (entre 20 i 30 minuts) i podrà haver-hi un col·loqui posterior de fins a 30 minuts addicionals. La qualificació que s'atorgarà als projectes, per part de la direcció del curs, serà d'apte o no apte.
Els tallers per a l'exposició dels projectes se celebraran entre el 13 de novembre i l'1 de desembre de 2009.
La superació del màster exigirà al seu torn la superació de cada un dels quatre mòduls. La qualificació global del màster serà la d'apte o no apte.
Es podrà obtindre el màster cursant els diferents mòduls com a màxim en dues edicions, que a més hauran de ser consecutives.
Els continguts del màster tenen un valor acadèmic de 60 crèdits ECTS.
2.2. Programa
El programa analític del màster es relaciona en l'annex I de la present Resolució.
2.3. Calendari i horari
El màster s'impartirà entre octubre de 2008 i desembre de 2009. Les classes s'impartiran fora de l'horari laboral d'acord amb el calendari laboral que siga d'aplicació a la Generalitat València.
L'horari de classe serà els dimarts i dijous de 17 a 21 hores, en dues sessions de 2 hores, segons el calendari previst en l'annex I de la present Resolució.
El màster s'impartirà, amb caràcter general, en els locals de la Facultat de Direcció i Administració d'Empresa de la Universitat Politècnica de València, Camí de Vera, s/n, tot i que podran fixar-se altres llocs de celebració quan les circumstàncies del mòdul així ho exigisquen, o quan alguna de les institucions participants així ho propose.
El nombre de participants no podrà excedir 20 places per a poder garantir la metodologia participativa de les sessions de treball.
Tercera. Requisits i selecció dels participants
Els sol·licitants han de reunir els requisits següents:
1r Ser funcionari de carrera de l'administració del Consell en llocs les competències dels quals en matèria de personal s'exercisquen per la Direcció General d'Administració Autonòmica.
2n.Tindre el títol de llicenciat.
3r. Pertànyer als subgrup A1 (abans grup A) i A2 (abans grup B) de l'administració del Consell.
4t.Ocupar llocs vinculats I amb responsabilitat en gestió econòmica i financera. La selecció serà efectuada per l'Institut Valencià d'Administració Pública i comunicada a la direcció acadèmica del màster.
Per a la selecció es tindrà en compte els criteris següents:
1r. Se seleccionarà un participant per cada Conselleria, en cas d'existir peticions per totes elles, s'ajustarà als criteris següents i segons l'orde establit. A la resta de places se li aplicaran els mateixos criteris.
2n.Temps exercint el lloc de gestió econòmica.
3r No haver realitzat un altre màster de les mateixes característiques.
4. En cas d'empat es tindrà en compte l'antiguitat reconeguda en l'administració pública.
Quarta. Sol·licituds i termini de presentació
Les sol·licituds, segons el model que figura en l'annex II de la convocatòria hauran de remetre's de qualsevol de les formes previstes en la Llei de Règim Jurídic de les Administracions Públiques i del Procediment Administratiu Comú mitjançant FAX als números 016 871 404 i 422 913 075, a l'Institut Valencià d'Administració Pública (IVAP), carrer Cronista Carreres número 11.4t pis 46203 València.
El termini de presentació serà fins al 12 de setembre de 2008.
Cinquena. Finançament
El cost de la matrícula dels alumnes seleccionats serà finançat en la seua totalitat per l'Institut Valencià d'Administració Pública (IVAP), a l'empara del Conveni de Col·laboració entre la Conselleria de Justícia i administracions Pública i la Universitat Politècnica.
Sisena. Direcció i professorat del curs
El màster en Gestió Economicafinancera comptarà amb un director acadèmic a qui correspon el disseny, la programació i coordinació de la gestió dels mòduls que s'impartixen en el màster.
El professorat estarà integrat, preferentment, per professors d'universitat, personal directiu de la Generalitat Valenciana i persones de reconegut prestigi en matèria de gestió pública.
La Comissió de Seguiment del Màster integrada per representants de la Conselleria de Justícia i Administracions Públiques i de la Universitat Politècnica de València i té encomanades les funcions següents: seguiment de les activitats i programes previstos, així com la resolució de les controvèrsies que se susciten en la seua execució.
Setena. Títols i diplomes
Els participants que superen les proves i la presentació dels treballs que s'exigisquen a l'efecte amb el nivell requerit, rebran el títol de màster en gestió economicafinancera de la Generalitat Valenciana expedit per la Universitat Politècnica de València i el Certificat d'aprofitament del l'Institut Valencià d'Administració Pública, el qual s'anotarà en el Registre de Personal de la Direcció General d'Administració autonòmica.
Per a l'obtenció del títol i del certificat serà requisit imprescindible, a més de la superació dels criteris que es fixen per a cada mòdul, l'assistència almenys a un 80% de les hores lectives que integren cada mòdul. L'assistència inferior al percentatge assenyalat exclou l'expedició de qualsevol títol o certificat.
ANNEX I
Programa

Vuitena. Informació addicional
Es podrà obtindre informació addicional sobre este curs dirigint-se a l'Institut Valencià d'Administració Pública, c/ Cronista Carrereres número 11-4t 46624 València, Telèfon 340 806 672, web: http://www.just.gva.es/ivap/
València, 21 de juliol de 2008.- El director general d'Administració Autonòmica: Pedro, J. García Ribot
ANEXO I
Programa
